text: Kuid 2011. aasta suvel vallandasid Thylane’i fotod ülemaailmse poleemika. Tüdruk poseeris Prantsuse moeajakirjas Vogue 15leheküljelises seerias eakohatult seksikates poosides ja riietes. Ühel fotol kandis ta näiteks sügava dekolteega kuldset kleiti ja tikk-kontsaga kingi. Vambiliku meigiga laps lamaskles raugelt leopardimustriliste patjade vahel ning silitas kaht küülikut, silmis ahvatleja pilk. Moekunstnik Tom Fordi lavastatud fotoseeria oli õigupoolest ilmunud juba 2010. aasta lõpus, mil Thylane oli kõigest üheksane, ent skandaali puhus üles USA telesaade "Good Morning America", süüdistades moetööstust noorte tüdrukute seksualiseerimises.